\Bएनबीटी, मथुरा : \Bएनएच-2 पर रविवार रात पुलिस बैरियर तोड़कर भाग रहे गोवंश तस्करों से पुलिस की मुठभेड़ हो गई। भागते हुए गो-तस्करों ने पुलिस टीम पर फायरिंग कर दी जिस पर पुलिस ने भी बदमाशों का पीछा कर जवाबी फायरिंग की जिसमें गोली लगने से एक तस्कर की मौत हो गई जबकि दो घायल हो गए। इसके साथ ही पुलिस ने पीछा करके उनके दो और साथियों को दबोच लिया जबकि अंधेरे का फायदा उठाकर दो गो-तस्कर गाड़ी छोड़कर भागने में सफल रहे। घटना में पुलिस के दो कॉन्स्टेबल भी घायल हुए हैं। सोमवार सुबह आईजी आगरा ए. सतीश गणेश भी मौके पर पहुंचे और घटनास्थल का निरीक्षण किया।

रविवार-सोमवार की रात करीब ढाई बजे दिल्ली-आगरा एनएच-2 पर थाना छाता क्षेत्र में दौताना के निकट बैरियर लगाकर पुलिस वाहनों की चेकिंग कर रही थी। इसी दौरान आगरा की ओर से एक बुलेरो आती दिखी। पुलिस ने उसे रोकने का प्रयास किया लेकिन गाड़ी बैरियर तोड़कर निकल गई। पुलिस ने पीछा किया तो बुलेरो सवारों ने फायरिंग शुरू कर दी। पुलिस ने घेराबंदी कर जवाबी फायरिंग की तो आगे लगे बैरियर को देख बुलेरो सवार 7 गो-तस्कर गाड़ी छोड़ भागने लगे। इस दौरान लगातार फायरिंग कर रहे थे। पुलिस की ओर से जवाबी फायरिंग में गोली लगने से 3 तस्कर घायल हो गए जबकि पीछा कर पुलिस ने उनके दो अन्य साथियों को भी गिरफ्तार कर लिया। अंधेरा होने की वजह से 2 अपराधी भागने में सफल रहे। एसएसपी डॉ. गौरव ग्रोवर ने बताया कि गोली लगने से घायल हुए गो तस्कर अफसर पुत्र सलीम निवासी कंसारी थाना नगीना मेवात हरियाणा की इलाज के दौरान मौत हो गई। वहीं यूनुस पुत्र तैयब और बिल्लू पुत्र कल्लू निवासीगण गांव देवड़ा थाना नूंह हरियाणा घायल हुए हैं। इनके दो साथी इरफान और सादिक को पुलिस ने हिरासत में लिया है।